Espoon käräjäoikeus tuomitsi 62-vuotiaan miehen eläinsuojelurikoksesta. Tuomio ei ole lainvoimainen.

Käräjäoikeus tuomitsi miehen eläinsuojelurikkomuksesta päiväsakkoihin.

Kissa sai pistohaavan lisäksi vammoja, kun putosi neljännestä kerroksesta alas.

Mies on valittanut tuomiosta hovioikeuteen.

Kuvituskuva. AOP

Espoon käräjäoikeus antoi joulukuussa tuomion 62-vuotiaalle miehelle eläinsuojelurikoksesta, joka tapahtui viime toukokuussa.

Mies oli lyönyt parvekkeensa kaiteelle ilmaantunutta kissaa ruuvimeisselillä. Kissa oli saanut iskusta yli sentin syvyisen haavan pakaraansa ja pudonnut neljännestä kerroksesta.

Mies kiisti syytteen eläinsuojelurikoksesta. Hän oli kertomuksensa mukaan parvekkeella korjaamassa polkupyöräänsä ja pelästyi kissaa. Isku oli miehen mukaan vaistonvarainen reaktio. Hän kertoi oikeudessa aiemmista ikävistä kokemuksistaan kissojen kanssa.

Kissa kärsi niin vakavan vamman, että oikeus ei voinut pitää iskua tahattomana. Putoaminen ei koventanut rangaistusta, koska oikeudella oli tulkittavissaan ainoastaan vastaajan kertomus.

Mies väitti, että kissa oli haavoituttuaan poistunut kaidetta omistajansa parvekkeelle. Hän ei ollut sanojensa mukaan nähnyt putoamista.

Syyttäjän mukaan mies oli kohdellut kissaa julmasti ja aiheuttanut tarpeetonta kärsimystä, kipua ja tuskaa. Käräjäoikeus piti näkemystä perusteltuna ja tuomitsi lyöjän 40 päiväsakkoon eläinsuojelurikoksesta.

Tekijä määrättiin lisäksi korvaamaan kissan omistajalle reilut 430 euroa eläinlääkäri- ja matkakuluja.

Tuomio ei ole lainvoimainen. Mies on valittanut asiasta hovioikeuteen.